kapahay ku wayway-Tiway Sayun﹙misaydan﹚~sakatinusa

kapahay ku wayway-Tiway Sayun﹙misaydan﹚~sakatinusa

 lacul tu nasulitan 

 ngatu cacay 
lunabay ku nu ayawan nu luma’ i ciwidian, izaw ku pinapina a kilang, sipisanga’an niza ku luma’ nu ayam, saka caluway pakan, atu caluway miazih tu ayam, i takalay a cudad u aazihan tu canacanan a ayam, uzuma masasukamu kami, u mahiniay a ayam mahica ku kaen mahica ku kasidibu, nu binacadan mahica ku piazih tu mahiniay a ayam ! manamuh ku saydang tu ayam, u akak dada’ kakaiyan niza, zayhan nakamuan nu banalaki sa, makasicay a tatayna sa mala akak sa.

 ngatu tusa 
pasayza sasingalan ku piazih tu nu’tipan, sasumanah sa azihen ku cilal, ayza ayinsetan, sukeladi atu aazihen tu nu ayam a cudad, mahiza zikuz nu enem a mihca ayza mapazeng i labu nu galas ku nalimaan micudad, mabelih a mabuhat i sasa nu dinki. zatengen itawya ci niza, misacelem ku demiad, kinabakah sa tu uzip mabilil mizikec tu sasulit micudad. silaed tu galas miazih tu nacudadan niza, malecad u makazihay ci nizaan, mikulawit milalaba’ tu laying, nay amis nu kalinku katukuh  timul, nay lumaluma’an katukuh umaumahan, nay zuma a niyazu’ katukuh i niyazu’, nay wawa katukuh kabalakian, inacudad mapahzek tu, hizahiza sa u uzip niza mapazeng tu pinaay a mihca audadan sa atu kinabakah sa paicelang palekal tu binacadan ta. cacay a cudad atu cacay  ku kamu tungusay u kacekil nu balucu’, nika ayza inamahiniay makulahay tu a tatipeluk, caay tu kapalita ku cudad.

 ngatu tulu 
madapuay nu likat nu bunac a takal ilabu nu luma’ kalimucu’ nu kakabi’an. nuwalian u bayu, macekul ku dadipasan atu niyazu’. sakalecadan  aniwiway i lala’ a adingu, patanuwalian ku piazih i sasingalan. mizikec tu sasulit, micudad tu sasakamuen, tusa a ubad ku demiad, pitu bataan ku mihca a mauzip, cacay ku sasulit makacacudad hakiya? haymaw han miasip ku cudad niza, kakatinengan ku baat nu naculilan niza i niyaniyazu’an, macunus ku nikatinengan ni misaydan, mabuhat ku nizateng, macunus ku pinanam, limulak ku nika uzip. u nikasuped tu ninanaman nitengilan maazihay i niyazu’, sakasitangah niza a paicelang tu binacadan, lalacalacal sa ku tademaw limulak tu damiamiad. makayza i picudad, ci niza i aazihen a kenis nu paykanatal a cudad , atu sabalad nu likisi miwanik tu liken a misapkim.

 ngatu sepat 
itawya a mihca, namaka taypi kaku taluma’ i kalinku. caay hen kasulimet ku tuud, matabal tayni i luma’ aku.
“izaw ku pinapina a kawaw azihen may, madayum sa.” ahemaw tengilen ku kamu, nika caay katatawa ku bihid. pinapina tu a mihca tiya katinengan naku, ayaw nu katayni niza tu cacay a demiad natayza i taypi tabakiay cacudadan mikaygi, macaculi tu cacay a saydang, wini ku kamu niza.
“niyam a kumi aenem ku tademaw, sasepat ku kalas atu kaku, nayay ku mahiniay kisu matinengay misulit tu cudad, pilihizai kisu may.”

 ngatu lima 
hang kiya madayum nasa kaku, pahezek ku kawaw i cacudadan, taluma’ kaku milusimet tu nakaygian nuheni a kamu atu palacudaden ku nisulutan a kamu. yu milusimet ku tu pisulit a kawaw sa u samangelu’ay imahiza. maliyuh kaku misuli tu nu yincumin kiyu sakamuen tu, satikutiku han misaliyaliyaw micudad, ngelu’ sa ku izaay, mahamin sa tayza i niyazu’ pasubana’. pinapina ku demiad manglu’, tineng sa kaku, madayum sa ku kamu niza, kaku u izumaay a niyazu’ a tademaw i tuse ku eneng, cacay bataan tu ku pasubana’ tu micudaday nayaan pasubana, tu nu yincumin, u kataluma’ u nu dietu a nipazazan sa kaku.

 malalitin tu ihekalay atu zumaay a natinengan 
親親小奇萊，財團法人花蓮縣帝瓦伊撒耘文化藝術基金會

sakasitangah nu Sakizaya

nasulitan nay pabalucu'ay a kawaw nu subana'ay a pu 2018-1
kakuniza:sakasitangah
kakuniza:2018-cacay